SKRIFTLIG FORESPØRGSEL E-3666/01

af Charles Tannock (PPE-DE) til Kommissionen

(15. januar 2002)

Om: Genbeskæftigelse af videnskabsmænd, som tidligere arbejdede i sovjetiske laboratorier for bioteknologiske våben

Onsdag den 21. november 2001 offentliggjorde Wall Street Journal Europe en artikel (Turning the Bad Into Good) med en detaljeret beskrivelse af den nye partnerskabsaftale mellem Diversa Corp., et selskab i San Diego med genomik som speciale, og det nationale center for anvendt mikrobiologi i Obelinsk i Rusland. Idéen er at omdanne den tidligere våbenfabrik, der før i tiden producerede store mængder af biologiske miltbrandvåben, til en fabrik der producerer fredelige teknologier som f.eks. anordninger til påvisning af mikroorganismer, antimykotikum-enzymer og antibiotika, samtidig med at der skabes arbejde til i det mindste nogle af de mange tusinde højtkvalificerede sovjetiske videnskabsmænd, der er arbejdsløse eller har et arbejde uden karrieremuligheder, og som især er efterspurgte blandt slyngelstater og terrororganisationer såsom al-Qaeda.

Anbefaler Kommissionen sådanne initiativer i stil med Diversa Corp.'s tiltag, og har den gjort noget for at tilskynde til lignende kreative initiativer fra europæiske selskabers side? Mener den endvidere, at det program, der er iværksat af International Science and Technology Center (det internationale videnskabs- og teknologicenter), et multinationalt konsortium der støttes af USA, Den Europæiske Union, Japan og Rusland, som i 2000 ydede støtte hertil i størrelsesordenen 62 mio. USD, bl.a. til et projekt som gjorde det muligt for tidligere konstruktører af computerbaserede raketstyringssystemer at skabe computerbaserede analytiske modeller af leukæmiprognoser, bør udvides væsentligt for at anvende alle disse tidligere sovjetiske videnskabsmænds færdigheder til fredelige og produktive formål til menneskehedens fælles bedste?

Svar afgivet på Kommissionens vegne af Philip Busquin

(26. februar 2002)

Inden for sine kompetenceområder støtter Kommissionen aktivt indsatsen for at forebygge og begrænse spredning af masseudryddelsesvåben, herunder de biologiske våben, som f.eks. konventionen om forbud mod biologiske våben af 10. april 1972.

Inden for disse rammer oprettede Kommissionen sammen med andre internationale partnere og Den Russiske Føderation det internationale center for videnskab og teknologi (ISTC) i Moskva i 1994. Centeret har til formål at støtte projekter i Rusland og i de nye uafhængige stater (NIS) for at overføre videnskabsfolk, som forskede i masseudryddelsesvåben, til civil forskning. Fællesskabet finansierede således 28 % af ISTC's aktiviteter, efter USA med 38 % og Japan med 12 %. Fællesskabet finansierede projekter i det nationale center for anvendt forskning i mikrobiologi i Obolensk (GosNIIPM), som Det Ærede Medlem henviser til, samt et leukæmi-projekt, som GosNIIPM forelagde, og som Kommissionen nu er i færd med at evaluere.

Ud af en samlet sum på 441 mio. EUR (401 mio. USD) har Kommissionen siden 1994 afsat over 120 mio. EUR til finansiering af ISTC's projekter gennem TACIS-programmet. Kommissionen har bl.a. ydet i alt 15 mio. EUR til adskillige biologi-relatede projekter. Til sammenligning har USA ydet ca. 165 mio. EUR til ISTC-projekter, hvoraf 31 mio. EUR er gået til biologiprojekter. 52 af ISTC's projekter, svarende til en samlet investering på 8,4 mio. EUR, er gennemført hos GosNIIPM.

Ud over støtten fra ISTC's partnere, finansieres andre ISTC projekter i samarbejde med erhvervsfolk og institutionelle partnere, og aftalen mellem Diversa Corporation og GosNIIPM skal ses i den forbindelse. Partnerskabsprojekterne udgør i dag 21 % (i værdi) af de projekter, som ISTC finansierer, og bidrager til at styrke ISTC's ikke-spredningsindsats. Kommissionen fremmer og støtter partnerskaber med Europas erhvervsliv og har mange gange præsenteret fordelene ved denne finansieringsform for europæiske forskningsinstitutter. ISTC har således 23 europæiske partnere, som alene finansierer 47 partnerskabsprojekter.

ISTC er et multilateralt redskab uden lige til omstilling af det russiske forskningsapparat og NIS-landene, og Kommissionen tillægger det en passende betydning. Kommissionen afsætter i øjeblikket et årligt budget på 21 mio. EUR til ISTC og repræsenteres på Moskva-sekretariatet af en europæisk direktør. Inden for en forudsigelig fremtid vil Kommissionen som led i TACIS-programmet fortsætte denne menneskelige og økonomiske indsats for at udvikle ISTC's aktiviteter.